雪亳州
作者：曾鞏
朝代：宋

paragraphs: 欲下蒼凉日，全低黯霮天。
飄颻投夜急，瑣碎得風儇。
穢壤彌縫遍，枯荄點綴妍。
繁英飛面旋，艷舞起翩躚。
已壓穿林竹，還冰落澗泉。
抵巇輕自肆，乘隙巧爭先。
壅隔書郵斷，侵凌客履穿。
恐傾貧巷屋，覺重溯溪船。
唶有顔空姣，洵無質可鎸。
包藏兼海岳，蒙蔽匝坤乾。
枚叟招何晚，袁安卧正堅。
會須逢見睍，萬里豁晴川。